4 หุ้นสื่อสารเดินทัพเข้ารับเอกสารประมูลคลื่น 900MHz
ADVANC-DTAC-TRUE-JAS- "ฮัทชิสัน เทเลคอมมิวนิเคชั่นส์" เข้ารับเอกสารประมูลคลื่น 900MHz หลังเปิดให้รับเอกสารวันนี้เป็นวันแรก
22 ก.ย. 2558

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า วันนี้ (22 ก.ย.) จนถึงเวลา 10.00 น. ซึ่งเป็นวันแรกของการเปิดให้รับเอกสารคำขอรับใบอนุญาต (เอกสารการประมูล) และลงทะเบียนเพื่อเข้าร่วมการประชุมชี้แจงและให้คำปรึกษาในการกรอกแบบคำขอรับใบอนุญาต มีผู้มาขอรับเอกสารแล้ว 6 ราย ได้แก่
1.บริษัท แอดวานซ์ ไวร์เลส เน็ทเวอร์ค จำกัด บริษัทในเครือบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC
2. บริษัท ดีแทค ไตรเน็ต จำกัด บริษัทในเครือ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC
3. บริษัท ดีแทค บรอดแบรนด์ จำกัด บริษัทในเครือ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC
4. บริษัท ทรูมูฟ เอช ยูนิเวอร์แซล คอมมิวนิเคชั่น จำกัด บริษัทในเครือ บริษัท ทรู คอร์ปอเรชั่น จำกัด (มหาชน) หรือ TRUE
5. บริษัท แจส โมบาย บรอดแบรนด์ จำกัด บริษัทในเครือ บริษัทจัสมิน อินเตอร์เนชั่นแนล จำกัด (มหาชน) หรือ JAS
6. บริษัท ฮัทชิสัน เทเลคอมมิวนิเคชั่นส์ (ประเทศไทย) จำกัด
ทั้งนี้ สำนักงาน กสทช. จะยังคงเปิดให้รับเอกสารคำขอรับใบอนุญาต (เอกสารการประมูล) และลงทะเบียนเพื่อเข้าร่วมการประชุมชี้แจงและให้คำปรึกษาในการกรอกแบบคำขอรับใบอนุญาตได้จนถึงวันที่ 21 ตุลาคม 2558 ตั้งแต่เวลา 8.30–16.30 น. ณ ห้องโถงอาคารอำนวยการ ชั้น 1 หรือสำนักการอนุญาตประกอบกิจการโทรคมนาคม 2 อาคาร 2 ชั้น 3 สำนักงาน กสทช. ถนนพหลโยธิน 8 (ซอยสายลม) กรุงเทพฯ
สำหรับการประชุมชี้แจงและให้คำปรึกษาการกรอกแบบคำขอรับใบอนุญาต สำนักงานจะจัดขึ้นในวันที่ 9-10 ตุลาคม 2558 ระหว่างเวลา 9.00 – 16.30 น. ณ หอประชุมชั้น 2 สำนักงาน กสทช. หลังจากนั้น ในวันที่ 22 ตุลาคม 2558 จะเปิดให้ยื่นเอกสารคำขอเพื่อเข้าร่วมการประมูลคลื่นความถี่ จากนั้นสำนักงานจะดำเนินการพิจารณาคุณสมบัติ และจะประกาศรายชื่อผู้ผ่านคุณสมบัติที่มีสิทธิเข้าร่วมการประมูลภายใน 15 วันนับจากวันยื่นเอกสารคำขอเพื่อเข้าร่วมการประมูล
โดยในส่วนของการประมูลใบอนุญาตให้ใช้คลื่นความถี่ย่าน 900 MHz ตามกำหนดเดิมจะจัดขึ้นในวันที่ 15 ธันวาคม 2558 แต่ในขณะนี้ สำนักงาน กสทช. และ กทค. กำลังเตรียมพิจารณาเลื่อนวันประมูลให้เร็วขึ้นอีก ส่วนหนึ่งเพื่อเป็นการประหยัดงบประมาณ ซึ่งจะสามารถนำรายได้จากการประมูลส่งให้กระทรวงการคลัง เพื่อเป็นรายได้ของแผ่นดินต่อไป